open-index/open-wikipedia-markdown huggingface dataset:
Осло-фйорд

**Осло-фйорд** () — залив в юго-восточной части Норвегии, простертый на 102 км од морскых проливох Каттегат и Скагеррак на югу и до главного мѣста — Осло, на сѣверѣ. Выход из фйорда означують два маякы: Торнбьорнскьер (*норв.* Torbjørnskjær) на востоку и Фердер (*норв.* Færder) на западѣ. Залив дѣлить ся узкым проливом Дребакзундет (*норв.* Drøbaksundet) на внуторный и вонкашный.

Наперек назвѣ, Осло-фйорд нее фйордом в геологичном смыслу слова. В первом тысячлѣтю по Р.Х. называв ся заливом (*норв.* Viken); етимология нынѣшной назвы непозната.

## Обывательство
На берегах Осло-фйорда жиють 1,96 миллионы людей.

Понад 40% обывательства Норвегии жие ближе як 45 минут ѣзды од Осло-фйорда. В том заливѣ найвекшый морскый рух в Норвегии.

Хоть Осло-фйорд мать соткы обываных островох, векшина тутешного обывательства жие на материкови.

## Природа и клима
Во внуторной части фйорда суть залѣснены плохы.

В Осло-фйордѣ занотована найвысша середньорочна теплота в Норвегии: 7,5°C. Найстуденѣйшый мѣсяць — фебруар (-1,3°C), найтеплѣйшый — юл (17,2°C). Островы серед фйорда — найтеплѣйшы в Норвегии, што давать можность про некомерчне пестованя садовины.

## История

Доисторичны селитвы в околици Осло-фйорда належать ку камяной и бронзовой добѣ. Правѣ ту были найдены три найлѣпше захованы кораблѣ викингох.

На березѣ залива познатый малярь Едвард Мунк арендовав коттедж и штудию; Осло-фйорд мож видѣти на даколькых его образах, меджи тыма и на прославеном — «Крик».

9. апрѣля 1940 фйорд став ся боиском меджи норвежскым гарнизонным войском и нѣмецков десантнов группов. Комендант крѣпости Оскарсборг, полковник Ериксен, росказав обстрѣляти з 280-мм  канонох тяжкый крижник «Блюхер», коли тот заходив до внуторного фйорда из пролива Дребакзундет. Крижник скоро затопив ся, а иншы нѣмецкы кораблѣ одтягли ся до вонкашного заливу. Так могла норвежска сторона евакуовати кралевску фамилию, народне богатство, владу и парламент и створити владу на выгнаню в часѣ Другой Свѣтовой войны.

## Траект
Фунгуе пассажерско-автовый траектный перевоз через Осло-фйорд меджи Гортеном и Моссом.

## Одказы
* Осло-фйорд в "БСЭ" ''русс.''

## Референции

Катеґорія:Фйорды
Катеґорія:Заливы
Катеґорія:Норвегия
Борщ польскый (подкарпатскый вариант)

**Борщ польскый** в подкарпатском вариантѣ подля Анны Микиты — упрощеный вариант приготовлѣня борща, котрый може быти скоро и легко приготовленый, але нее классичным польскым борщом, про котрый треба квасити цвиклу за три днѣ.  

## Ингредиенты
* Проста мясна поливка (бульон)
* Двѣ цвиклы
* Парадичкы, 4 кусы
* Сметана, 1/2 горнятка
 
## Приготовлѣня
Поважуе ся, же на газдовствѣ маме бульон готовый, кедь нѣт, наперед го приготовиме. Цвѣкла поварить ся в лушпинѣ, олупить ся и порѣже ся на лашку (рѣзанкы). Парадичкы поварять ся в трьох ложках воды и протруть ся през ситко. Цвиклу и парадичкы покладеме до бульона, закипячиме и кус повариме. Всыплеме до поливкы сметану и сервируеме.

## Жерела
* Анна Микита. Книга варенія для сельских карпаторусских женщин. Изданіе «Господарской Библіотеки» инж. А. Седлачека. Сс. 13–14.

## Референции

Катеґорія:Поливкы
Борщ украинскый (подкарпатскый вариант)

**Борщ украинскый** в подкарпатском вариантѣ подля Анны Микиты — простый вариант скорого приготовлѣня украинского борща.  

## Ингредиенты
* Свинске мясо, 1/4 аж 1/2 кила
* Една морковь
* Една петрушка
* Една цвикла величины пясти
* Една цибуля
* Пасуля (фасоля) або лопаткы, 1/2 горнятка
* Нарѣзана свѣжа капуста, еден танѣр 
* Шѣсть кромплѣ
* Парадичкы, 1/2 кила
* Чеснок або червена стручкова паприка
 
## Приготовлѣня
Мясо омыеме  и положиме до 5-литрового кайстрона. З тым въедно кладеме  на довгы кусочкы (як лашку) порѣзану морковь, петрушку, цибулю, пасулю або лопаткы, капусту. Нальеме майже повный кайстрон воды и поставиме варити. Кайстрон мать быти закрытый, и уважаеме, жебы борщ не выкыпѣв, про то вариме на малом огни.

Цвѣкла окреме поварить ся в лушпинѣ, олупить ся и порѣже ся на лашку (рѣзанкы). 

Коли мясо поварить ся, доложиме порѣзаны начетверо кромплѣ.
Парадичкы поварять ся окреме и протруть ся през ситко. Взимѣ мож взяти парадичкы из фляшкы. У кого нѣт парадичкох, може замѣнити их киселицьов. 

Цвиклу и парадичкы докладеме до борща, закипячиме и кус повариме. Всыплеме до поливкы сметану и сервируеме. До каждого танѣра покладеме нарѣзаный зубок чеснока або червену  стручкову паприку.

## Жерела
* Анна Микита. Книга варенія для сельских карпаторусских женщин. Изданіе «Господарской Библіотеки» инж. А. Седлачека. Сс. 12–13.

## Референции

Катеґорія:Поливкы
Шунд-литература

**Шунд-литература**, або курто **шунд** (нѣм. Schundliteratur) — род литературы, назначеный широкому кругу читателей, обминаючый глубокы темы, идеи, не жадаючый од читателя усилованя интеллекта, ориентованый лем на забаву.

## Етимология
До русинского языка слово пришло з южнославянскых, котры го мають з нѣмецкого. Буквално нѣмецке слово Schund означать: смѣтя, нич не варта робота.

## Характерны знакы
Часто ку шунду мож однести любовну литературу, детектив, гумористичну литературу и даякы другы жанры. Шунд представлять массову културу, ориентуе ся на коньюктуру, моду, низкый смак и невыбагливость читателя. Роспознати шунд мож и подля великой скорости з котров ся пише, массовости публикаций и долученой докучливой рекламѣ. 

## Шунд в подкарпатской литературѣ
В едиции *Дешева библіотека* в 1920-х роках Антоний Бобульскый на жаданя властника выдавательства Юлия Фелдешия написав 20 повѣдань. Выдаватель не таив, же е то шунд-литература.

## Жерела и одказы
* Међеши Х., Тимко-Ђитко О., Фејса М. Русинско-српски речник. Завод за културу војвођанских русина. Нови Сад, 2010. С. 854.
* Шунд-литература ''чеш.''

## Референции

Катеґорія:Література
Пригоды доброго вояка Швейка за свѣтовой войны

***Пригоды доброго вояка Швейка за свѣтовой войны*** (1921–1923), звекша курто ***Пригоды доброго вояка Швейка*** або бесѣдно лем  ***Швейк***) — гумористичный роман чешского писателя Ярослава Гашека, выданый на 58 языках, вецей раз нафилмованый и здраматизованый. Тот роман — найвекше Гашеково дѣло, котрое многы люде представляють собѣ нерозрывно споеным з конгениалныма иллустрациями Йозефа Лады. Гашекова смерть перервала роботу над  романом.

## Характеристика романа
Роман складать ся з четырьох части:
* В тылах (1921),
* На фронтѣ (1922),
* Читаве вытрепаня (1922), 
* Читаве вытрепаня продовжать ся (1923).
Четверта часть зостала недокончена. Уже при первом выданю романа выдаватель наняв познатого гумористу  Карла Ванька, жебы роман закончив, и быв роман выданый з тым дописаным закончѣньом, таксамо проиллустрованом  Йозефом Ладом. 
Главный герой, Йозеф Швейк, переходить рядом пригод, де ся усилуе за кажду цѣну пережити. Помагать му в том народна вынаходливость и хытрость. Уж од зачатку вызерать и справуе ся як дурняковатый простак, аж нательо, же е умѣщеный до шпиталю про симуланты и ненормалны, на лѣчѣня и контролу. Роман выкладеный обычайным простонародным языком, што зосилнюе еффект.
Автор хоснуе жанры  фрашкы и  гротескы  и  через галерею карикатурных образох и гуморных ситуаций зосмѣшнюе абсурдность войны и жалостный стан роспадаючой ся  милитантной дуалистичной монархии. 

## Швейк як народный символ
З литературной поставы, котрой  Йозеф Лада придав и креслену подобу, став ся символ чешского народного характера, што дакотрым людям доднесь ся барз не любить. Бо з властностями ружоволицього вояка вяже ся симулация властной глупости, симулантство, лѣнивство або выраховна лицемѣрность. Може и зато перва статуя Швейка появила ся в Чехии онь року 2014.

## Жерела и одказы
* Cosentino, Annalisa. Chvála blbosti. Z Prahy do Irkutska a zpět v patnácti stech povídkách a jednom románu. Praha: Univerzita Karlova, Filozofická fakulta 2017. . *чеш.*
*  Ци мы народ Швейкох? ''чеш.''  
* Текст романа ''чеш.'' 
* Виртуалный музей Гашека и Швейка

## Референции

Катеґорія:Чешска литература
Роман

**Роман** — розсягле литературне дѣло з вецеро поставами, з котрых една або даскельо суть главныма. Роман мусить мати компликовану фабулу, котра ся розвивать в даколькых линиях. Обычайно роман мать тыж описы и уважаня (автора або постав). В романѣ ся описуе широкый круг подѣй, розтяглых в часѣ. Найчастѣйше физично иде о товсту книгу. 

Романы можуть быти звязаны в еден цикл подля континуиты в часѣ, подѣях або иншого принципа (дилогия, трилогия и т.д.)

Роман глубоко и многосторонно указуе формованя характерох, социалне окружѣня.

Роман не мусить быти прозовый, суть романы в стихах.

## Писателе о романах

## Жерела
* Роман. //Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Т. 3, с. 83.

Катеґорія:Литературны жанры
Дилогия

**Дило́гия** (од грец. δι — два раз и λόγος — ту: повѣданя, книга) — в литературѣ означать два композично самостойны умѣлецкы творы, звязаны общов идеов, поставами, подѣями и т. п. В прозовых и драматичных творах дилогия стрѣчать ся рѣдше, як трилогия и даже тетралогия. 

## Примѣры дилогий
* Зегерс А. Рѣшеня. Довѣра. (Романы, *нѣм.*) 
* Ильф И., Петров Е. Двенадцать стульев. Золотой теленок. (Романы *русс.*)
* Керолл Л. Алиса в краю чудес. Алиса в Зазеркалю. (Казкы, *англ.*)  

## См. тыж
* Трилогия
* Тетралогия

## Одказы
* Словарь иностранных слов.

## Референции

Катеґорія:Литературны термины
Сатирова драма

**Сатирова драма**  (*грец.* δρα̃μα σατυρικόν, *лат.* fabula satyrica) — стародавный грецкый вариант комедии з участьов хора сатирох.

## Характеристика сатировой драмы
Сюжеты сатировых драм ся грали обычайно под голым небом, в лѣсѣ, на полянах, а непремѣнным их елементом быв хор актерох, перебраных за сатирох, представляючых фигли и танцѣ з елементами вулгарного комизма и еротикы. Сатировы драмы яко четвертый елемент  тетралогии весело завершовали грану перед тым драматичну трилогию того самого автора, котра складовала ся з трагедий строгого классичного штила. Наперек тому острому контрасту, всѣ части тетралогии были звязаны сполочныма темами з мифологии. Тоты представы были повиннов частьов свят на честь бога Дионизоса.

## См. тыж
* Тетралогия
* Трилогия 

## Жерела и одказы
* Сатировская драма. //Античная культура: литература, театр, искусство, философия, наука. Словарь-справочник / Под редакцией В.Н.Ярхо. М., 1995.

## Референции

Катеґорія:Драма
Катеґорія:Театер
Фабула

**Фабула** (*англ.* plot, storyline) — литературный термин, котрый означать сюжетну схему (план) литературного твора.     

## Етимология
Зачаточно термин мав значѣня (*лат.* fabula) — басня, повѣданка, казка, циже литературне дѣло конкретного жанра. В сучасности тото значѣня достало абстрактный смысел литературного понятя.

## Фабула и сюжет
Фабула е планом автора, подля котрого он подавать, росповѣдать обсяг свого дѣла. Сюжет е росповѣданя в формѣ ряда подѣй, епизодох, образох, описох, сцен через котры прииматель (читатель, слухатель, позератель) внимать дѣло.   

В бѣжной бесѣдѣ ся часто значѣня *фабула* и *сюжет* стотожнить. 

Примѣры хоснованя:
* Интересна фабула, главна фабула, побочна фабула, фабула романа взята з живота. 
* Захватуючый сюжет.  Сюжет пьесы, розвитя сюжета. 

## Жерела и одказы
*   Литературна енциклопедия ''русс.'' 
*  Дефиниция фабулы ''англ.''
*  Дефиниция сюжета ''англ.'' 

## Референции

Катеґорія:Литературны термины
Сюжет

**Сюжет** () — литературный термин, котрый означать поступность подѣй, епизодох, сцен, представленых читательови або слухательови словами литературного дѣла.  Синонимом *сюжета* в  русинском языку е *росповѣдь*.   
Способность росповѣди мать в живом свѣтѣ лем чоловѣк, а розвивать ю од самых зачаткох, коли ся научив говорити. Од давного часу в литературѣ розвили ся розличны техникы росповѣданя. Росповѣдь окрем простой функции ознамѣня о подѣях, особах, предметах, краинах, обычаях и т. п. може служити на представлѣня моралных, културных або политичных вартостей. Од добы, коли сформовали ся народы и народностны литературы, росповѣдь представлять и културу одповѣдных народох. 

Сюжет ся найвеце проявуе в  епичных  и  драматичных  (от давногрец. δρα̃μα — дѣйство) дѣлах, котры ся можуть розобрати на поступность сцен, и тым ся явить можность их инсценации. Сюжет ся обычайно нияк не проявуе в  лирицѣ, котра не мать дѣю.

## Етимология
Походить од *фр.* sujet з *лат.* subjectum — тема, предмет, акция. Окрем литературного понятя хоснуе ся тыж як термин в иншых видах умѣлства, напримѣр, в вытварном умѣлствѣ сюжет образа означать предмет зображѣня.

## Выставба сюжета
При выставбѣ сюжета в каждом припадѣ ся мусять вызначити главны елементы.
* Росповѣдач буде прямый участник подѣй (росповѣдь первой особы о собѣ и другых), або буде лем слѣдовати подѣи з боку (росповѣдь третьой особы о другых).
* Часова поступность буде хронологична, або з инверзиями.
* Притиск в сюжетѣ ся дасть на:
** дѣю (авантурна литература),
** внуторный свѣт постав (психологичный роман),
** окружѣня (социалный роман),
** конфликт межи особами (драма).

## Сюжет и фабула
Сюжет е росповѣдь, опис подѣй, епизодох, образох, описох, сцен, котры читательови (слухательови, позерательови) поступно роскрывають обсяг дѣла.  Фабула е план автора, подля котрого компонуе сюжет и подавать, росповѣдать обсяг свого дѣла. Сюжет читатель внимать нараз по ходу читаня, фабулу же увидить, аж по прочитаню цѣлого дѣла. 

В бѣжной бесѣдѣ ся часто значѣня *фабула* и *сюжет* стотожнить. 

Примѣры хоснованя:
* Интересна фабула, главна фабула, побочна фабула, фабула романа взята з живота. 
* Захватуючый сюжет.  Сюжет пьесы, розвитя сюжета. 

## Жерела и одказы
*  Литературна енциклопедия ''русс.'' 
* Дефиниция сюжета ''англ.'' 
* Дефиниция фабулы ''англ.''
* Фасмер, Макс. Этимологический словарь русского языка. В четырех томах. Москва. «Прогресс». 1986-1987.

## Референции

Катеґорія:Литературны термины
Пархов

**Пархов** – (*пол.* Parchów, нараз по войнѣ: Пархотин, *пол.* Parchocin), село в Польщи, положене в воеводствѣ Долна Шлезия на новоодзысканых землях (1945).

## Административна належность
В роках 1945-1954 належало до гмины Пархов. В роках 1975–1998 входила до Легницкого воеводства.

## Вызначны родаци
* Петро Трохановскый — поет, сполоченскый и културный дѣятель

## Памяткы
Подля реестру памяток Народного Инштитуту Наслѣдства:
* евангелицкый цинтерь, римокатолицкый костел зо зачатку XIX ст.
* палаты з року 1702
* дубово-березова алея

## Референции

Катеґорія:Населены пункты в Польску
Санок

**Санок** (повнов назвов **Кралевскый вольный город Санок**) – повѣтовый город в Подкарпатском воеводствѣ. В городѣ находить ся тыж уряд сельской гмины Санок, але сам город до ней не належить.

## Полога
Город лежить в долинѣ Сану, 52 км на юговосток од Перемышля, около 30 км оддаленый од словацкой граници на югу и украинской на востоку. Входить до еврорегиону ''Карпаты''.

## История

Найстарша, лѣтописна, споминка походить з року 1150 (Ипатьевскый лѣтопис). 

20. януара 1339 город и его обывателе: Мадяре, Нѣмцѣ, Поляци, Русины — достали од руського краля Юрия II. Болеслава Тройденовича привилегии города на основѣ магдебургского права. 

Року 1340, по отровлѣню Юрия II. Болеслава боярами, Санок достав краль Казимир III. Великый подля права наслѣдства, включив го под корону Кралевства Польского и потвердив его права, а 25. апрѣля 1366 даровав му статус Кралевского вольного города.

Од 5. юла 1772, по первом роздѣлѣню Польщи Санок достав ся до Габсбургской монархии.

Року 1915, од мая до юла, город быв оккупованый российскым войском и потерпѣв значны шкоды. 

В добѣ Другой Польской републикы (1919–1939) Санок быв културным центром Лемкох и Украинцьох, але в року 1947 в операции Висла они были депортованы на запад Польщи на новоодзысканы землѣ. В року 1939 около 30% обывательства чинили Жиды, котры занимали ся торговльов и промыслом, в часѣ Другой свѣтовой войны были они вынищены. В роках 1939-1941, подля пакту Молотова-Риббенторопа по рѣцѣ Сан через Санок проходила державна границя: правобережна часть города была совѣтска, а лѣвобережна — нѣмецка.

## Економика
Околицѣ Саноку были едным з найдавнѣйшых мѣст во свѣтѣ, де добывали нафту. Материалы о том мож видѣти в Музею народной архитектуры, в сканзенѣ.

Днесь основу економикы Санока чинять двѣ великы товарнѣ: гумаренска фабрика Stomil и автобусова фабрика Autosan.

## Фотогалерия


Rynek Market Square Sanok 2012.jpg|Рынок в Саноку
0162 Sanoker Königsschloss 2013.jpg|Кралевскый замок по реконштрукции, 2013
2013-09 ratusz, Rynek 16, XVIII, 2 poł. XIX nr rej. A282 z 31.08.1992.JPG|Стара радниця
Sanok3maja.JPG| Улиця 3. мая
Lipińskiego Street in Sanok Autosan.jpg|Административный корпус Autosan-а
Railway Station in Sanok (Poland, July 2010).jpg|Желѣзнична штация 
Sanockie nafta pompa.jpg|Нафтова пумпа в сканзену
Pogórze zach. skansen Sanok.jpg|Музей народной архитектуры
Franciscan Church in Sanok 2013.jpg|К-л -цишканох
Church of transfiguration in Sanok, Świętego Michała Square , Dom Mansjonarzy 3.jpg|Кост. Преобр. Господнього



## Референции

Катеґорія:Населены пункты в Польску
Тетралогия

**Тетрало́гия** (од *грец.* τετραλογία, де τετρα- четыри и λόγος  ту: повѣданя, книга) — в литературѣ означать четыри композично самостойны закончены умѣлецкы дѣла, звязаны общов идеов, поставами, подѣями и т. п. Зачаточно, в античной добѣ тетралогия означала цикл из трьох трагедий (трилогию) з доданов до них сатировов драмов, в котрой ся розвивала побочна линия главного сюжета. 

## Примѣры тетралогий
* Апдайк Д. Труську, утѣкай!; Трусьок ся вертать; Трусьок е богатый; Трусьок на спочивку. (Романы, *англ.*)
* Катаев В. Волны Черного моря: Белеет парус одинокий, Хуторок в степи, Зимний ветер, За власть Советов (Катакомбы). (Романы, *русс.*)
* Реймонт В. Селяне: Осень, Зима, Ярь, Лѣто. (Романы, *пол.*)

## См. тыж
* Дилогия
* Трилогия
* Сатирова драма

## Одказы
* Тетралогия. //Словарь иностранных слов.

## Референции

Катеґорія:Литературны термины
Трилогия

**Трило́гия** (од *грец.* τριλογία, де τρι- три и λόγος  ту: повѣданя, книга) — в литературѣ означать три композично самостойны умѣлецкы дѣла, звязаны общов идеов, поставами, подѣями и т. п. В античной добѣ трилогия означала цикл из трьох трагедий, до котрых ся часто додавала сатирова драма и так въедно творили тоты дѣла тетралогию. 

## Примѣры трилогий
* Гончар О. Прапороносці: Книга 1. Альпи (1946). Книга 2. Голубий Дунай (1947). Книга 3. Злата Прага (1948). (Романы, *укр.*)
* Зола Е. Три городы: Лурды, 1894; Рим, 1896; Париж, 1898. (Романы, *фр.*).
* Толстой Л. Детство. Отрочество. Юность. (Романы, *русс.*)

## См. тыж
* Дилогия
* Тетралогия

## Одказы
* Трилогия. //Словарь иностранных слов.

## Референции

Катеґорія:Литературны термины
Геровскый

**Ґеровскый**
* Алексей Ґеровскый (6. октобер 1883 Львів - 17. апріль 1972 Ню-Ёрк США)— новинарь, політічный діятель русофільской орьєнтації на Підкарпатьскій Руси і в США.
* Георгий Ґеровскый (*6. октобер 1886, Львов, Австро-Мадярщина — †5. фебруар 1959, Пряшово, Чехословакия) — карпаторуськый лингвиста, етнограф, педагог. Внук Адолфа Добрянского, брат Алексея Геровского.
Литургия

**Литургия** (з *грец.* λειτουργία 'публична служба', од λειτος 'публичный' и εργον 'дѣло, робота') — богослужба, публичне зобраня подля традиций и правил дакотрой религии або Церкви. Правила богослужбы называють ритуалом, роздѣл теологии, штудуючый литургию называть ся литургика.

Литургия е збором символох, спѣвох и чинности, через котры Церковь выказуе свои набоженскы чувства ку Богу. 
Традиции и правила розвивали ся поступно и обсяг литургии формовав ся на все богатшый и компликованѣйшый. По роздѣлѣ восточной (византийской) и западной (латинской) христианскых Церков (1054) установили ся роздѣлы и в богослужбах. 

В западном христианствѣ всяку храмову богослужбу называють литургиев. В восточном христианствѣ  Православна Церковь  Литургиев называть лем таку богослужбу, в котрой ся одбывать тайна  евхаристии. 

## Штруктура византийской литургии
Ку штруктурѣ литургии належить читаня Святого Письма (Евангелие и Апостол), проповѣдь, литургийный катехизм, ектении, якы суть абсолутнов основов Литургии.

Литургия, под час котрой ся одбывать тайна евхаристии, называть ся тыж Божественна Литургия. 
Евхаристичну богослужбу може служити лем особо повѣрена духовна особа.

В Церквах византийского обряда найчастѣйшов литургиов е Литургия св. Йоанна Златоустого. Она складать ся з
* Проскомидии,
* Литургии оглашенных,
* Литургии вѣрных.

## Штруктура латинской литургии
Латинска богослужба называть ся омша. Хоть Католицка Церковь и вѣра една на цѣлом свѣтѣ, в обрядах и обычаях на многых мѣстах приспособлюють ся до традиций и потреб мѣстного обывательства. При том в подставовых частях литургия еднака, але в частях приданых (accidentales) може мати локалну шпецифику.
Части омшы суть:
* Вступны обряды,
* Литургия слова,
* Литургия евхаристична,
* Завершуючы обряды.

## Жерела
* Liturgia. // Podręczna Encyklopedia Kościelna (opracowana pod kierunkiem ks: ks Stan. Galla, Jana Niedzielskiego, Henr. Przczdzłeckiego, Ant. Szlagowskiego, Ant. Tauera i redaktora ks Zygm. Chelmlcklego). Tt. 23-24.  Wydawnictwo biblioteki dzieł chrześcijańskich.  Warszawa, 1911. Ss. 369–373.
* О. Стефан Пружинський. Літургія. // Ковач Ф. и др. Краєзнавчий словник русинів-українців. Пряшівщина. СРУСР. Пряшів, 1999. . Сс. 203–204.

## Референции

Катеґорія:Литургия
Проскомидия

**Проскоми́дия** (*грец.* προσκομιδή — приношѣня, подношѣня од προσκομίζω — приношу) — перва часть литургии  византийского обряда (в Литургии Йоанна Златоуста и в Литургии Василия Великого). Во первых роках христианства вѣрникы поправдѣ приносили зо собов на богослужбу хлѣб и вино.

## Обсяг проскомидии
На проскомидии через особый обряд из принесенных хлѣба и вина приготавлять ся материал про евхаристию, и коло того одбывать ся споминка всѣх членох Церкви, як живых, так и упокоеных.

Чины проскомидии одправляють ся в запертом олтарю, священник ами и диаконами. Тым часом вѣрникы в храмѣ слухають псалмы  третьой  годины (16, 24, 50)  и шестой  годины  (53, 54, 90), котры одчитуе  диакон.

## Символика проскомидии
В проскомидии хоснують пять просфор на знак евангелского чуда насычѣня пятьма хлѣбами пятьох тысяч людей. Вино мать быти червене на знак проллятой крови, а ся змѣшать зоз водов на знак того, же з прободнутых ребер Спасителя текла кров, змѣшана з водов. Каждый чин и каждый ритуалный предмет в проскомидии мать свою символику.

## Жерела и одказы
* Порядок и символика Литургии ''серб.''
* Божественная Литургия ''русс.''
* Скворцовъ И. О богослуженіи Православной Церкви. Изданіе второе. Кіевъ. Въ типографіи Ѳеофила Глигсберга. 1850.

## Референции

Катеґорія:Литургия
Ектения

**Ектения** (з *грец.* ἐκτενής *ektenés*— 'тягла молитва') е группа молитв, включеных до богослужб восточных Церков (циже Грекокатолицкой и Православной, напримѣр, в рамках Литургии св. Йоанна Златоустого). 

## Опис
Суть вецеро видох ектении, напримѣр, велика, мала, за умерлых, за катехумены и др.

Молитвы читать диакон, або священик, кедь диакон нее на роспорядку. Хор и вѣрникы на ню одповѣдають «Господи, помилуй», або «Подай, Господи», або «Тебе, Господи». Ектения закончать ся возгласом священика, на котрый хор одповѣдать «Аминь».

В Римокатолицкой Церкви намѣсто ектении екзистуе аналогичный тип молитвы, званый литания.

## См. тыж
* Литания

## Одказы
* Божествена литургия св. Йоанна Златоустого na na www.orthodoxia.cz *(чеш.)*.
*  Литургия св. Йоанна Златоустого ''(цсл.), (анг.)'' 

## Референции

Катеґорія:Христианскы молитвы
Аминь

**А́минь** (*гебр.* אמן, *ар.* امين) е слово, котрое ся часто поуживать при молитвах, в набоженскых текстах. Можеме го найти в молитвах як юдейскых, так и христианскых або магомеданскых. Из литургии перешло и до бесѣдного языка.

Слово **а́минь** — едно из свѣдчѣнь сполочной семитской набоженской традиции, котра споюе три великы свѣтовы монотеистичны религии. 

## В юдаизмѣ
Зачаточно гебрейскый адъектив **אמן** (*amen*, наистѣ, поправдѣ, в дакотрых библичных пасажах хоснованый тыж и як  субстантив) став ся нееднозначным выразом на стверджѣня перед тым реченого во смыслѣ „так тому быти“, „правда“, „най ся так стане“. Етимологично выходить з корѣня **א-מ-ן**, *’-m-n*, циже вѣрити, сполягати ся, пересвѣдчити ся, быти вѣрным (од того же корѣня ся одводить и слово אמונה *emuna*, „вѣра“). 
Slovo *amen* бывать даколи интерпретовано як акроним про выраз **אל מלך נאמן** *El melech ne’eman*, „Бог, вѣрный краль“.

## В христианствѣ
В том же значѣню, як в  юдаизмѣ появлять ся, напримѣр, Новом Завѣтѣ, коли Исус Христос высловлять серйозны сентенции, котры зачинать якраз тым словом: „Аминь, аминь, гварю вам“ — циже то значить: „Поправдѣ вам реку“, „То, што вам гварю, е бизовне“. Ян Амос Коменскый во своем катехизму перекладать тото слово „наистѣ“.

## В исламѣ
В исламѣ ся слово *а́минь* высловлять все по одчитаню вводной суры Корана al-Fátiha.

## В бѣжной бесѣдѣ
В бѣжной бесѣдѣ ся поуживать на высловлѣня дефинитивного конця: „Е з ним а́минь“, циже „Е з ним конець“. Тот перенесеный смысел, очевидно, походить з поуживаня слова *а́минь* в конци молитв, де было хыбно интерпретовано не яко стверджѣня молитвы, але як означѣня ей конця, яко послѣдне, заключне слово.

## Жерела и одказы
* Amen. //Ottův slovník naučný. Illustrovaná encyklopaedie obecných vědomostí. Druhý díl. Praha : , 1889.  
* (Задор Д., Костьо Ю., Милославскый П.) Народнҍ пҍснҍ подкарпатскихъ русиновъ.  Зобрали: , , . Унгваръ, 1944. Выданя Подкарпатского Общества Наукъ. Народна библіотека, 
* Петровский А. В. Аминь // Православная богословская энциклопедия. — СПб.: Издание Петроград. Прил к дух. журн. «Странник», 1900. — . 

## Референции

Катеґорія:Литургия
Катеґорія:Молитвы
Вовчый

**Во́вчый**&nbsp;— село в Украинѣ, в бывшом Свалявском районѣ (од 2020 Мукачовскый) Закарпатской области, належить до Нелѣпинской сельской громады. Обывательство — 58 особ (2001). Село лежить 6,4 км на сѣвер од Свалявы.

## Полога
Село и штация лежать в малёвном узком зворѣ под прикрыма убочами полонины Боржава. За 5 км од штации Вовчый на сѣверовосток лежить село Ганьковиця, а 3 км на юг Сасовка — найблизшы сосѣдны села. 

## История
Року 1798 в записах о нелѣпинской церковли споминають ся осады Сасовка, Вовчый, Оса, яко филиалкы нелѣпинской грекокатолицкой парохии: року 1839 Вовчый мав два вѣрникы, року 1841 – 4 вѣрникы. Року 1886 отворена желѣзнична штация Вовчый (*мад.* Vocsitelep, днесь належить до Львовской желѣзницѣ), и коло ней поступно росла осада. 

## Економика
В селѣ находить ся пстругове газдовство *Ждимир*. При газдовствѣ про туристы фунгуе ресторан-колиба на 70 мѣст, котеджы на комфортне убытованя на 128 мѣст, можность рыбарѣня. Желѣзнична штация обслужуе лем вициналны влакы.

## Жерела
* Тронько П. и др. (ред.) Історія міст і сіл України. Том 7. Закарпатська область. К. 1969. С. 564.

## Референции

Катеґорія:Населены пункты Закарпатской области
Катеґорія:Населены пункты Украины
Сасовка (Свалявскый район)

**Сасовка**&nbsp;— (*укр.* Сасівка) село в Украинѣ, в Свалявском районѣ Закарпатской области, належить до Нелѣпинской сельской рады. Обывательство — 1412 особ (2001). Село лежить 5 км на сѣвер од районного центру. В селѣ е основна школа (8 класс).

## История
В року 1910 в селѣ было 585 обывателей русинской и нѣмецкой народности.

В року 1930 — 687 обывателей, з них Русины - 579, Евреи - 82, Чехы и Словаци - 6, неозначеной народности - 1, чужоземцѣ (без чехословацкого гражданства) - 19. Грекокатолицка громада мала 584 вѣрникы, муровану церковь Покровы Пр. Богородицѣ, 1827. В селѣ была русинска школа (три классы), желѣзнична штация, православна деревяна церковь, з 1930-х рр. (розобрана р. 1960).

## Сельскый уряд
89308, с.Неліпино вул.Головна, 157, тел. (+380-3133)3-32-21  *(укр.)*

## Жерела
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. .

## Референции

Катеґорія:Населены пункты Закарпатской области
Катеґорія:Населены пункты Украины
Катеґорія:Села Україны
Нелѣпино

**Нелѣпино**&nbsp;— (*укр.* Неліпино) село в Украинѣ, в бывшом Свалявском районѣ Закарпатской области, центер Нелѣпинской сельской рады. Обывательство — 3554 особ (2001). Село лежить 3 км на сѣверо-восток од Свалявы (одстояня меджи центрами).

## Полога
Село лежить в долинѣ рѣкы Латорицѣ, межуючи з околицями бывшого районного центра Свалява. В селѣ е желѣзнична штация.

## Нелѣпинска сельска рада
До Нелѣпинской сельской рады входять села Нелѣпино, Сасовка и Вовчый. Число обывательох трьох локалит чинить 5150 особ, число домовых газдовств — 1254, территория — 8047 га. 

Сельска рада мать 25 депутатох и голову. Адрес: 89308, Закарпатська обл., Свалявський р-н, с.Неліпино, вул.Головна,157 *(укр.)*.

## История
Первый раз село споминать ся в документах под роком 1430.

До Трианона село называло ся Hársfalva (*мад.*), належало до жупы Берег. В року 1910 в селѣ было 1485 обывателей, з того Русины - 962, Нѣмцѣ - 457, Мадяре - 51. Подля вѣры: грекокатоликы - 958, израелиты - 444, римокатоликы - 64.

Року 1930 село жило 2116 особ, з того Русины - 1471, Евреи - 542, Чехы и Словаци - 36, Нѣмцѣ - 17, Мадяре - 16, чужоземцѣ (без чехословацкого горожанства) - 34. Грекокатолицка громада мала 1457 особ, мала муровану церковь Вознесѣня, 1854. В селѣ были бальнеологичны купелѣ *Штефания* на основѣ мѣстных минералных вод. 

За рокы совѣтской добы в селѣ выставили 410 будинкы,  середню школу, клуб, библиотеку, пионерскый табор «Ждимир».

## Вызнамны особы
* Олена Рудловчакова — зачала тут свою педагогичну дорогу (1938).

## Жерела
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* A történelmi Magyarország atlasza és adattára. 1914. 
* Довганич О. и др. Енциклопедія Закарпаття. Визначні особи ХХ століття. Закарпатський осередок НТШ. Під наук. ред. Довганича О.Д. «Гражда». Ужгород, 2007. 
* Достал, Ярослав. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014. 
* Тронько П. и др. (ред.) Історія міст і сіл України. Том 7. Закарпатська область. К. 1969. Сс. 564-565.
* Федака, Сергій. Населені пункти і райони Закарпаття. Історично-географічний довідник. "Ліра". Ужгород, 2014. 

## Референции

Катеґорія:Населены пункты Закарпатской области
Катеґорія:Населены пункты Украины
Білоруська ССР

**Білоруська Совєтьска Соціалістічна Републіка, БССР** (, ) — совєтьска републіка, выголошена на части теріторії бывшой Російской імперії, єдна з штатів-закладателїв СССР, союзна републіка в го складї.

## Історія
* 30.12.1922 БССР вступила до СССР и звала ся официално *Білоруска Социалистична Совѣтска Република*.

## Розлога і населїня
Подля совєтьского перепису 1959 року, населїня републікы было:

Етнічны ґрупы (1959):
* Білорусы – 81%
* Поляци – 16%
* Литовцы – 5%
* Українцї – приближно 1%
* Жыде – приближно 1%
* Росіяне – <1%
Найвекшыма містами были:
* Мінск
* Брест
* Ґомель
* Ґродно
* Могилёв
* Вітебск
* Бобруйск

## Референції

Катеґорія:Союзны републики в составѣ СССР
Катеґорія:Бывшы штаты
Катеґорія:Штаты і теріторії, котры основаны 1919
Катеґорія:Штаты і теріторії, котры заникли 1991
Конгрес русинского языка

**Конгрес русинского языка** — организачна форма координации сотрудництва межи участниками  проб выробити новочасный сполочный литературный язык карпатскых Русинох, основаный на векшой участи фонетичного принципа в правописѣ.

## История дотеперѣшных Конгресох
* І. Конгрес русинского языка, Бардеёвскы купелѣ, 6-7. новембер 1992
* ІІ. Конгрес русинского языка, Пряшов, 16-17. апрѣль 1999  
* ІІІ. Конгрес русинского языка, Краков, 13-16. септембер 2007
* ІV. Конгрес русинского языка, Пряшов, 23-25. септембер 2015

## Поставлены задачѣ и досягнуты резултаты
Первый Конгрес русинского языка вызначив задачу подля ретороманского моделу, найпервше скодификовати четыри штандарты русинского языка (в Словакии, Польщи, Украинѣ и Мадярщинѣ, а пак зложити з них тзв. койне (з гр. κοινὴ διάλεκτος – «сполочный язык»). 

Другый Конгрес русинского языка конштатовав справность приятой стратегии и означив задачи в рамках приготовлѣня публикации монографии Русиньскый язык. Монография вышла в року 2004.

Третий Конгрес русинского языка конштатовав, же суть "серьёзны проблемы" зо зъедночѣньом выробленых регионалных вариантох и обновив роботу интеррегионалной языковой комиссии. 

Четвертый Конгрес русинского языка в своих заключѣнях уж не споминав о зъедночѣню регионалных норм в сполочне койне, але дав векшу вагу на то, жебы добити ся решпектованя выробленых регионалных норм и их практичной имплементации.

Поставлена задача о сполочном литературном языку карпатскых Русинох на фонетичной основѣ зоставать и надале недосягнута.

## Жерела и одказы
* Paul Robert Magocsi (red.). Русиньскый язык. Najnowsze dzieje języków słowiańskich. Uniwersytet Opolski - Instytut Filologii Polskiej. Opole. 2004. .
* Анна Плїшкова (ед.). Русиньскый язык меджі двома конґресами. Зборник рефератів з ІІІ. Меджінародного конґресу русиньского языка, Краків, 13.-16. 9. 2007. Світовый конґрес Русинів. Інштітут русиньского языка і културы Пряшівской універзіты в Пряшові. Пряшів 2008. Доступно онлайн (pdf)
* Info_Rusyn о IV. Конгресѣ русинского языка
* Лем.фм о всѣх конгресах
* А. Плішкова, З. Цитрякова. РУСИНЬСКЫЙ ЛІТЕРАТУРНЫЙ ЯЗЫК У КОНЦЕПЦІЯХ УЧЕНЫХ І СТРАТЕҐІЯХ ЯЗЫКОВЫХ КОНҐРЕСІВ

## Референции

Катеґорія:Русинськый язык
Фарад

**Фарад** (куртанка **F**, стара назва: фарада) — единка мѣры електричной поемности (капациты) в меджинародной системѣ мѣр SI. Назву достала на честь англицкого физика и хемика  Майкла Фарадея. 

Еден фарад — поемность такого кондензатора, котрый ся набие електричным прудом силов едного ампера за едну секунду на електричне напятя едного волта.

\mathrm{
\mbox{F} 
= \dfrac{\mbox{A} \cdot \mbox{s}}{V}
}
. 
Една амперсекунда одповѣдать едному кулону, зато мож еще и так повѣсти, же електричный кондензатор мать поемность 1 фарад, кедь ся под напятьом 1 волта набие на еден кулон. \mathrm{1\, F = 1\frac{C} {V}}.

Фарад е односно велика поемность, и в бѣжной практицѣ ся поемность кондензаторох мѣнять од пикофарадох (pF) до микрофарадох (μF). 
:; микрофарад : 1 &micro;F = 10−6 F
:; нанофарад : 1 nF = 10−9 F
:; пикофарад : 1 pF = 10−12 F

Единку фарад мож еще иншак описати такыма формулами:

\mathrm{
\mbox{F} 
= \dfrac{\mbox{A}^2 \cdot \mbox{s}^4} {kg \cdot \mbox{m}^2}
= \dfrac{\mbox{J}} {\mbox{V}^2}
= \dfrac{\mbox{W} \cdot \mbox{s}}{\mbox{V}^2}
= \dfrac{\mbox{C}} {\mbox{V}}
= \dfrac{\mbox{C}^2}{\mbox{J}}
= \dfrac{\mbox{C}^2}{\mbox{N} \cdot \mbox{m}}
= \dfrac{\mbox{s}^2 \cdot \mbox{C}^2}{\mbox{m}^{2} \cdot \mbox{kg}}
= \dfrac{\mbox{s}^4 \cdot \mbox{A}^2}{\mbox{m}^{2} \cdot \mbox{kg}}
= \dfrac{\mbox{s}^{2}}{\mbox{H}}
}
. 

де A=ампер, V=волт, C=кулон, J=джовль, m=метер, N=нютон, s=секунда, W=ватт, kg=килограм, Ω=ом, H=генри.

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. Т. 5, с. 275.
Катеґорія:Физикалны единкы
Катеґорія:Система SI
Конштанта Фарадея

**Конштанта Фарадея** (або число Фарадея) — физична конштанта, котра ся поуживать в електрохемичных рахунках. Названа на честь англицкого физика и хемика  Майкла Фарадея. 

## Вырахунок
Конштанта ся вырахуе множеньом числа Авогадра на елементарный набой:
:: F = N_{A}e \,
де:
: *N<sub>A</sub>* – Авогадрова конштанта,
: *e* &nbsp; – набой електрона.
:*e*= 1,602 176 6208(98)×10−19 C
:*N*A= 6,022 140 857(74)×1023 mol-1

## Означѣня и величина
Фарадеева конштанта означать ся **F** и мѣрять ся в кулонах на мол.
Актуална (2014) експериментално вызначена величина:
::**F** = (96 485,332 89 ± 0,000 59) C·mol-1

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. Т. 5, с. 275.

## Референции

Катеґорія:Физикалны конштанты
Мол

**Мол** (межинародне означѣня ***mol***) — единка кельости материи в меджинародной системѣ мѣр SI.
Стара назва единкы была *грам-молекула*.

## Простый опис
Мол е така кельость конкретной хемичной материи в грамах, яка точно одповѣдать молекуларной вазѣ той материи. Напримѣр, молекуларна вага кухеньской соли (натрия хлорид, NaCl) ровна 58,46. Значить мол кухеньской соли буде ровно 58,46 грам.

## Научна дефиниция
Мол е така кельость хемичной материи, котра обсягуе в собѣ тельо частиць (як атом, молекула, йон, електрон або фотон), кельо атомох е в 12 грамох карбона-12  (12C), изотопа карбона, маючого атомову вагу 12. Коли ся хоснуе понятя мола, мать быти шпецификоване, о якы частицѣ иде. 

Тото число частиць выражать число Авогадра, а е оно 6.02214085723х1023, циже понад 602 секстилионы (тысяч милионох милионох милионох). Понеже Авогадрова конштанта немѣнна и не зависить од конкретной материи, учены пропонують нову будучу дефиницию мола, як таку кельость материи, котра обсягуе 6.02214085723х1023 частиць (як атом, молекула, йон, електрон або иншых).

## См. тыж
* Авогадрова конштанта

## Жерела
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. T.8, с.761.
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. Т. 3, с. 206.

## Референции

Катеґорія:Физикалны единкы
Катеґорія:Система SI
Авогадрова конштанта

**Авогадрова конштанта** — число штруктурных елементох (атом, молекула, ион або др. частиць) в едном молу. Названа на честь Амадео Авогадра, талианского физика и хемика. Авогадрова конштанта — една з фундаменталных физичных конштант, з помочов котрых ся вызначають иншы конштанты, напр. конштанта Фарадея.

## Означѣня и величина
NA = 6,022 141 5 ± 0,000 001x1023 mol−1

Заокруглена величина про хемичны рахункы:   6,022x 1023  mol -1 .

## Число Авогадра
Число Авогадра е число частиць в едном молу. Од Авогадровой конштанты ся розлишуе тым, же не мать вымѣру, як напр. *десятка*, *туцет*.

Число Авогадра е  6.02214085723х1023, циже частиць в молу е понад 602 секстилионы (тысяч милионох милионох милионох).

## См. тыж
* Мол

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. Т. 1, с. 11.

## Референции

Катеґорія:Физикалны конштанты
Йон

**Йон** — електрично набита частиця, котра взникла зоз електрично невтралного атома вадь молекулы доданьом авадь однятьом електронох при захованю сталого числа протонох.

## Етимология
Йоны первый раз спомянув Майкл Фарадей около року 1830, коли описовав частицѣ, котры ся рухають ку катодѣ або анодѣ. 

Слово *йон* походить од грецкого *&#7984;&#8057;&nu;*, што е невтралный часопридавник теперѣшного часу од *&#7984;&#8051;&nu;&alpha;&iota;*, "ити", значить "котрый иде". И так, *анион*, *&#7936;&nu;&iota;&#8057;&nu;*, и *катион*, *&kappa;&alpha;&tau;&iota;&#8057;&nu;*, значить "котрый иде горѣ" и "котрый иде долов", одповѣдно, и *анода*, *&#7940;&nu;&omicron;&delta;&omicron;&sigmaf;*, и *катода*, *&kappa;&#8049;&theta;&omicron;&delta;&omicron;&sigmaf;*, значить "путь горѣ" и "путь долов", од *&#8001;&delta;&#8057;&sigmaf;*, "путь".

## Характеристика йонох

Кедь атом стратить електрон, стане ся катионом (позитивным йоном). Кедь число електронох буде высше од числа протонох, з атома ся стане анион (негативный йон). 

Йоны ся означують записаньом хемичного знака частицѣ (елемента, або молекулы), причом величину набоя записують горѣ як индекс справа од знака: Al3+, Cl−, SO42−, Co2+, [Fe(CN)6]3−...

Йоны не суть стабилны а усилують ся перейти до електрично невтралного стабилного стану. Екзистенция йонох може быти удержована высоков теплотов (напр. в плазмѣ), або стабилизованьом в ростоку (напр. водном ростоку соли). Доказом екзистенции йонох е електрична проводность плазмы и ростокох.

## См. тыж
* Анион
* Йонова вязба
* Катион

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. Т. 2, с. 185.

## Референции



Катеґорія:Йоны
Ковалентна вязба

**Ковалентна вязба** (од лат. *со* 'въедно' и *valens* 'маючый силу') — гомеополарна хемична вязба, котра взникне межи двома атомами при зосполочнѣню нима належных им електронох.  Хемичну вязбу все и во вшиткых молекулах забезпечать лем пара електронох, злучаючых два атома».

## Характеристика
Ковалентна вязба злучуе атомы в молекулах простых газох (H2, Cl2 и др.) и злукох (H2O, NH3, HCl), а тыж атомы многых органичных молекул.

Число електроновых пар, котры забезпечують вязбу молекулы называть ся множностьов вязбы. Напримѣр, в молекулѣ етана C2H6 (штруктура H3C-CH3) вязба C-C проста, в молекулѣ етену C2H4 (штруктура H2C=CH2) множность вязбы 2, в молекулѣ ацетилену C2H2 (штруктура HC≡CH) множность вязбы 3. Чим векша множность вязбы, тым векша ей певность.

## См. тыж
* Валентность (хемия)
* Йонова вязба

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. 

## Референции

Катеґорія:Хемична вязба
Грам

**Грам** (од *лат.*, *грец.* gramma '') — единка масы, закладна в системѣ мѣр CGS (Centimetr Gram Sekunda).

## Опис
Грам есть 1/1000 часть килограма, закладной единкы в системѣ мѣр SI. Килограм ровный масѣ 1 дм³ хемично чистой воды при теплотѣ ей найвекшой густоты (3,98°C).

## Одведены единкы в системѣ мѣр SI

Центнер (100 kg) не входить в число единок межинародной системы мѣр SI. Межинародна организация законодарной метрологии (OIML) во своих рекомендациях однесла центнер ку тым единкам мѣры, «котры мають быти вылучены из хоснованя чимскорше там, де ся хоснують нынѣ, и котры не мають ся завести там, де ся не хоснують».

## Жерела
* Прохоров А.М. (гл. ред.) Физическая энциклопедия. М.: Советская энциклопедия, 1988. Т. 1, с. 533.

## Референции

Катеґорія:Физикалны единкы
Тона

**Тона** — единка масы, котра ровна 1000 килограмох, в системѣ SI megagram = 106 грамох, або 103 килограмох. Кириличне означѣня **т**, латинске — **t**.

## Множны единкы
* Килотона = 1000 тоны = 106 килограмох, в системѣ SI gigagram = 109 грамох
* Мегатона = 106 тоны = 109 килограмох, в системѣ SI teragram = 1012 грамох

## См тыж
* Америцка тона
* Англицка тона
* Регистрова тона

## Жерела
* Прохоров А.М. (гл. ред.) Физическая энциклопедия. М.: Советская энциклопедия, 1988. Т. 5, с. 131.

## Референции

Катеґорія:Физикалны единкы
Америцка тона

**Америцка тона** — единка масы, котра ровна 2000 фунтох (907.18474 kg), котра ся хоснуе в США и называть ся там **short ton** або просто **ton**. Метрична тона (1000 kg) называть ся **metric ton** або **tonne**.

## Шпецифика хоснованя
Окрем США америцка тона хоснуе ся лем в Канадѣ.

Суть, вшак, даякы сферы хоснованя в США де нешпецификована "тона" означать long ton (напримѣр, в морской плавбѣ) або metric ton (в репортах о свѣтовой продукции зерна).

## См тыж
* Англицка тона
* Регистрова тона
* Тона

## Жерела и одказы
* Енциклопедия Британика:  тона (единка вагы) ''англ.''

## Референции

Катеґорія:Англо-америцкы единкы
Англицка тона

**Англицка тона** — единка масы, котра ровна 2240 фунтох (1016 kg), котра ся хоснуе в державах Британского Сполоченства и называть ся там **long ton** або **imperial ton**. Метрична тона (1000 kg) называть ся **metric ton** або **tonne**.

## Межинародне хоснованя
Про межинародне хоснованя рекомендовано в каждом припадѣ шпецификовати о яку тону иде, циже подати повну назву единкы: **long ton** або **imperial ton**.

Англицка тона еще бывать называна **''weight ton** (W/T)*.

==См тыж==
* [[Америцка тона]]
* [[Регистрова тона]]
* [[Тона]]

==Жерела и одказы==
* [https://www.britannica.com/science/ton#ref8873 Енциклопедия Британика:  тона (единка вагы) *англ.'']

## Референции

Катеґорія:Англо-америцкы единкы
Йонова вязба

**Йонова вязба** есть такый тип хемичной вязбы, котра творить ся електростатичным притягованьом межи гетерополарныма йонами. 

## Примѣр
Напримѣр, обычайна кухеньска соль, циже натрия хлорид, NaCl. Кедь натрий (Na) и хлор (Cl) суть злучены, каждый атом натрия оддасть еден електрон, створюючи катион (Na+), а каждый атом хлора прибере собѣ електрон, формуючи анион (Cl−). Тоты йоны ся пак притягують еден ку другому в помѣру 1:1 и формують хлорид натрия (NaCl).
: Na + Cl → Na+ + Cl− → NaCl

## Класична теория
Подля теории йоновой вязбы нѣмецкого физика Валтера Коссела (W. Kossel, 1916) йоны творят при тому вецей стабилну електронну конфигурацию, близку ку конфигурации инертных газох. Така реконфигурация мусить ся допровожовати увольньованьом енергии, а значить звекшеньом стабилности. 

Тота вязба характерна про атомы металох, котры мають на вонкашном електронном обалѣ, з правила, еден, два або три валентны електроны, а оддають их атому неметала, котрому до выповнѣня вонкашного електронного обалу хыблять еден, два або три електроны. В том процесѣ наконець формуе ся пара йонох з комплетныма вонкашныма електронныма обалами.

## См. тыж
* Анион
* Йон
* Катион

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. 
## Референции

Катеґорія:Йоны
Катеґорія:Хемична вязба
Валентность (хемия)

**Валентность** (од лат. ѵаlепtіа — сила) — способность атомох творити хемичны вязбы.  Понятя валентность е днесь застарѣле и не може быти хосноване про каждый припад хемичных вязб. Валентность атома гидрогена ровна 1. Валентность иншого атома може быти означена, як число атомох гидрогена, котры може тот атом звязати. Напримѣр зо штруктуры молекул метана и ацетилена видиме, же валентность атома карбона ровна 4.

## Характеристика
Валентность мож дефиновати як способность атома оддавати або привязовати даяке число електронох. Валентность позитивна, кедь атом оддавать електроны, або негативна, кедь атом их приимать. 

Повный образ штруктуры молекул розличных класох и хемичных вязб е крайнѣ компликованый и вецефайтовый, зато единой и всеобсяжной дефиниции валентности нѣт. Авшак во векшинѣ припадох мож ся ограничити на розбор двох типох валентности:  *ковалентность* и *йонова валентность* (послѣдна еще бывать называна таксамо електровалентностьов або гетеровалентностьов). 

Ковалентность ровна числу ковалентных вязб, утвореных даным атомом, циже вязб, взниклых зосполочнѣньом пар електронох (при простой вязбѣ то една пара, при двоитой вязбѣ — двѣ пары и т.п.). Чисто ковалентна вязба реализуе ся лем в гомеополарных молекулах (з еднакыма атомами), такых як H2, O2, N2 и т.п. Ковалентна вязба все реализуе ся межи атомами неметалох.  

Йонова валентность дефинуе ся числом електронох, котре даный атом оддав або достав при утворѣню йоновой вязбы. Йонова вязба реализуе ся межи атомами металох и атомами неметалох В гетерополарных молекулах (з нееднакыма атомами) хемична вязба реализуе ся комбинациов йоновой и ковалентной вязбы.

## См. тыж
* Ковалентна вязба
* Йонова вязба

## Жерела
* Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998. 

## Референции

Катеґорія:Хемична вязба